Hoenderboer met 'n hart vir diere | Landbou
Jeanne Groenewald het altyd daarvan ge­droom om 'n wildveearts te word, maar het toe 'n suksesvolle hoenderboerdery op die been gebring. Dieresorg is vir Jeanne belangrik. In die boerdery met vrylopende hoenders word geen medikasie, groei­stimulante of diereprodukte gebruik nie.
Jeanne is 'n bekende in landboukringe, word hoog geag en het 'n rits eerbewyse op haar kerfstok. Sy is onder meer in 2018 as die Wes-Kaapse premier se Onderneming van die Jaar vereer. Dié 51-jarige sakevrou van Grabouw het volgens haar nog die gees van 'n 21-jarige. "Ek het nog nooit dinge nagejaag vir geld nie. Ek word gedryf deur passie om die régte ding te doen." Sy gebruik haar sterk stem om veral vroue in die landbou op te hef. "Ek het baie om te sê en mentor graag mense. Ek help waar ek kan, maar moet my nie voor 'n skare van 2 000 laat staan nie – dit is my grootste nagmerrie! Ek verkies klein groepies of gesprekke van aangesig tot aangesig."
Jeanne lei 'n span van sowat 800 mense. Vier van haar vyf direksielede is vroue. "Daar is soveel vooropgestelde idees oor vroue se rol in die landbousektor, veral swart vroue wat hul grond nog op die tradisionele manier bewerk. Die mans sit en rook hul pype, die kinders pas die vee op en die vroue is die natuurlike versorgers en het eintlik 'n beter aanvoeling vir die boerdery as mans. Ons as vroue verstáán dinge. Die stereotipe dat mans, en nie vroue nie, die boere moet wees, is uitgedien."
Jeanne wou nog altyd boer, maar het eintlik toevallig in die landbou beland. "My hoenderboerdery was aanvanklik 'n baie klein onderneming. Ek het 'n slaghuis begin, net gemik op tuisgebruik. Dit het stelselmatig gegroei en my lewe en onderneming het sy gang gegaan."